
Exma. Señora Sekretária-Ezekutiva CPLP (KPLP)
Exmas. Señoras no Exmus. Señores, Membrus Governu husi Estadus Membrus CPLP
Señoras Embaixadoras no Señores Embaixadores
Karísimus konvidadus
Señoras no Señores,

Ho laran haksolok boot tebes mak povu timor simu Membrus Governus husi Estadus-Membrus CPLP, iha Díli, ba XXXI Reuniaun Ordinária Ministrus Negósius Estranjeirus. 

Ha’u hakarak mós, lori Governu Timor-Leste naran, hato’o ho laran tomak boas-vindas no saudasaun ne’ebé espesial tebes ba sira ne’ebé foin primeira vez  vizita ami-nia país. 

Iha momentu ida ne’ebé partikularmente sensível ba Guiné-Bissau, ha’u hakarak hahú hodi reafirma ami-nia solidariedade ne’ebé kle’an tebetebes ho povu guineense ho firme hompromisu husi Timor-Leste, hamutuk ho CPLP, atu apoia esforsus ba diálogu, estabilidade institusional ho hatuur hikas Estadu Direitu Demokrátiku, atu país ne’e bele alkansa, ho hakmatek no fiar-an, dalan ba pás, dezenvolvimentu ho konsolidasaun ninia instituisoens.

Tanba atu prezerva valores husi pás, demokrasia, Estadu Direitu, direitus umanus no dezenvolvimentu sustentável mak, iha 17 jullu 1996, iha Lisboa, asina ona Deklarasaun Konstitutiva husi Komunidade Paízes Língua Portugeza.

Iha loron ida-ne’e, ne’ebé ita asinala 30.º aniversáriu, importa reitera prinsípiu fundador hirak-ne’e ho kompromisus ne’ebé ita partilla kona-ba ita-nia identidade ho ita-nia lian, nomós solidariedade ho kooperasaun ba dezenvolvimentu ita-nia povus.

Ita tenke selebra buat ne’ebé une (ka halibur hamutuk) ita, ho konkista sira ne’ebé ita hatene alkansa. Maibé ita mós tenke barani reflete kona-ba frajilidades ne’ebé sei iha.

Ita partilla buat ne’ebé ita konsidera hanesan idioma (ka, lian) ida ne’ebé furak liu iha mundu, no ho lian ida-ne’e mak ita bele expresa sentimentus no entendimentus ho forma ímpar (ka, únika). Maibé, liafuan la bele substitui asaun, nein intensoens bele okupa fali fatin realizasoens konkretas.  

Depoizde dékadas tolu fundasaun ita-nia Komunidade ne’e, ha’u propoin atu ita barani liután hodi simu, ho neon metin, kompromisu atu hakat dook liu hodi konkretiza objetivu sira ne’ebé ita define hamutuk ona.

Ita tenke hetan solusoens hodi hakat-liu dezafiu sira ne’ebé ita-nia país sira hasoru, hodi halo buat hotu hanesan verdadeira família ne’ebé ita hotu hakarak pertense. 

Ha’u refere la’ós de’it ba asimetrias sosioekonómikas, entre ita-nia Estadus‑membrus, maibé mós ba dalan naruk ne’ebé ita tenke liu ba integrasaun ekonómika no komersial ne’ebé boot liu, ba otimizasaun rekursus finanseirus no umanus disponíveis ne’ebé boot liu, no ba kredibilidade ho estabilidade husi instituisoens ne’ebé boot liu.

Ita-nia arkitetura organizasional, tuir konsensu polítiku, implika katak diálogu, kolaborasaun ho empeñu ita hotu nian tenke reforsa liután, atu nune’e garante implementasaun efetiva no efikáz husi desizaun sira ne’ebé foti iha ita-nia foru multilateral.

Atu supera (ka, ultrapasa) frajilidades ne’ebé sei limita potensial CPLP nian, presiza kapasita ita-nia instituisaun sira ho mekanizmus akompañamentu no avaliasaun ne’ebé efikazes liu kona-ba desizoens ho finansiamentu ida ne’ebé konsistente liu, ne’ebé permite sustenta projetus estruturantes. 

Hela de’it tinan haat atu kumpri Ajenda 2030 Nasoens Unidas ba Dezenvolvimentu Sustentável, ha’u hanoin katak ita-nia kooperasaun tenke foka mós iha realidade sira ne’ebé frájeis liu, hodi envolve barak tan sosiedade sivil, universidades ho setor privado iha CPLP nia moris no nia projetos. 

Só nuné mak ita bele transforma CPLP iha komunidade ida ho asaun no oportunidades partilladas. Komunidade ida tuir aspirasoens lejítimas ita-nia povu tomak nian ho responsabilidade istórika ita hotu-hotu nian.

Nune’e ita bele mós habelar áreas kooperasaun entre ita-nia paízes, iha buat hirak ne’ebé ita hetan ona konsensu — hanesan kazu mobilidade —, nomós iha buat sira-seluk ne’ebé bele halo ita sai fortes liután karik ita atua hamutuk, hanesan: seguransa alimentar, protesaun sosial, kombate ba alterasoens klimátikas, protesaun  no promosaun Oseanu, reziliénsia hasoru xokes ho instabilidade internasional, siberseguransa, nst.

Exmas. Señoras no Exmus Señores,
Ha’u hanoin ita hotu sente kontente ho interese boot husi paízes, entidades no organizasoens ne’ebé hetan tiha ona no/ou hakarak hetan Estatutu hanesan Observador Asosiadu no Konsultivu Komunidade ne’e nian. Rekoñesimentu internasional ba CPLP, ohin-loron, hanesan faktu inegável ida, ne’ebé ita hotu tenke sente orgullu.

Adezaun Timor-Leste ba ASEAN, iha outubru tinan uluk, loke ponte estratéjika foun ida ba país CPLP sira seluk, la’ós de’it iha diversifikasaun komersial no investimentu, maibé mós iha envolvimentu sosial no umanu ba ita-nia povu sira.

Hanesan plataforma privilejiada ida tan atu iha mundu ida ohin-loron ne’ebé nakonu ho konfuzaun, ho insertezas no konflitus ita bele promove valores ne’ebé umanistas liu, hanesan toleránsia, respeitu malu no pás. 

Aumenta ita-nia experiénsia kona-ba solidariedade, afetu ho diálogu ba povu sira seluk ne’ebé la tama iha CPLP, hanesan kontributu real no boot ida ba umanidade, hodi lejitimiza koezisténsia entre diferentes kulturas, tradisoens, koñesimentus no, mós, aspirasoens.

Maski haree hanesan jestu ki’ikoan ida ba konstrusaun pás, maibé ne’e hanesan jestu jigante ida bainhira kompara ho intranzijénsia (ka, intoleránsia), indiferensa husi demokrasia osidentál boot balu iha mundu atual.

Tanba ne’e mós, mak ha’u sente kontente bainhira hetan koñesimentu kona-ba aprovasaun kandidatura Asosiasaun Paízes Luzo-Aziátikus (APCA) hanesan Observador Konsultivo CPLP. Hakbesik CPLP ba komunidade sekular sira iha rejiaun ida-ne’e, ne’ebé mantein moris nafatin ita-nia heransa kultural luzófona, signifika katak ita ezerse daudaun diplomasia no reforsa ita-nia lema iha tinan 30 laran, mak: “Unidade iha Diversidade, Komunidade ida ba Povu tomak”.

Exelénsias
Señoras no Señores,

Ha’u lakohi dada naruk ha’u-nia liafuan sira ba abertura ne’e, tanba ha’u hatene katak sesaun traballu tuir mai iha ajenda ne’ebé naruk no ezijente.

Maibé, permite ha’u fó hanoin hikas, katak Timor-Leste asume prezidénsia pro tempore CPLP, tanba situasaun ne’ebé, tinan uluk, Guiné-Bisau hasoru.

Buat ne’ebé Timor-Leste halo ona no halo hela iha ámbitu prezidénsia ne’e, no sei kontinua halo, ami sei la alkansa se laiha apoiu husi Sekretariadu Ezekutivu, no se laiha empeñu ho konfiansa husi Estadu-Membru sira, tanba ne’e mak ami agradese barak tebes.

Tema ne’ebé ami hili ba prezidénsia, “Konsolidasaun Estadu Direitu Demokrátiku ho Dezafius ba CPLP”, nia objetivu mak atu provoka reflesaun ne’ebé ohin ha’u sujere ona, la’ós de’it kona-ba ita-nia organizasaun ho konjuntu paízes, maibé mós kona-ba senáriu mundial ne’ebé ita hasoru.

Lejitimidade prosesus rekonsiliasaun, konstrusaun no rekonstrusaun demokrátika ho aliansa jenuína ne’ebé ita bele kria entre ita-nia paízes, maski ho ita-nia diferensas, fó mai ita experiénsia no koñesimentus válidus atu afere (ka, halo avaliasaun) kona-ba prosesu no problema sira seluk iha mundu. 

Ita iha lian ida de’it kona-ba dignidade umana, kona-ba pás, kona-ba justisa no kona-ba nesesidade ba prezervasaun oseanu ho planeta. No ita tenke amplifika (ka, habelar tan).

Tanba ne’e mak ita kompelidus (ka, obrigadus) atu sai solidárius no apoia povu sira ne’ebé terus, iha ita-nia Komunidade nomós iha li’ur. Iha sentidu saída iha ita-nia prinsípius ho valores se ita indiferentes nafatin ba sofrimentu povu irmaun ida husi ita-nia Komunidade ou iha rejiaun ne’ebé ita iha influénsia?

Permite ha’u fó hanoin hikas povu seluk ida ne’ebé ita hotu hatene nia luta ba liberdade ho direitus umanus. 

Ha’u refere ba Povu Saharauí, ne’ebé iha tinan barak laran hein hela atu ezerse nia direitu atu hili nia futuru rasik. Impase naruk no indiferensa ba sira-nia sofrimentu ho sira-nia aspirasoens dezafia ita hotu, pelumenus, atu reflete seriamente kona-ba oinsá ita bele, hanesan komunidade ida, no iha tuir prinsípius Karta Nasoens Unidas, halo ema rona ita-nia voz koletiva.

Prezensa husi ita-nia país irmaun, Portugal, iha Konsellu Seguransa Nasoens Unidas, durante biéniu 2027‑2028, hanesan motivu orgullu boot ida ba ita hotu-hotu. No la’ós prezensa ida ne’ebé lori de’it Portugal nian naran. Hanesan Prezidente António José Seguro deklara ona, Portugal sei lori mós lian ho valores husi ita-nia Komunidade, ne’ebé reprezenta espasu partilladu ida husi paízes sira ho prinsípius no responsabilidades iha mundu.

Tanba ne’e mak ha’u fiar katak prioridades diplomátikas Portugal nian ba mandatu ida-ne’e, hanesan mós prioridades Komunidade tomak nian. Ha’u fiar katak país sira hotu ne’ebé integra iha komunidade ne’e, bele no tenke kontribui hodi konkretiza ideal furak ne’ebé Portugal lori hanesan “construtor pontes, ne’ebe foka iha diálogu global”, hodi fó konteúdu konkretu liuhusi ita-nia asoens.

Exelénsias
Karas amigas no karus amigus,

Liafuan ida dahikus liu mak hakarak felisita traballu sira ne’ebé dezenvolve durante última dékada implementasaun Vizaun Estratéjika CPLP, ne’ebé lansa ona bazes importantes ba ita-nia asaun komun.

Traballu sira ne’ebé hahú ohin, ba elaborasaun futura Vizaun Estratéjika CPLP ba períodu 2027-2033, ha’u fiar katak sei permite, hakle’an liután konsertasaun polítiku-diplomátika ho kooperasaun multisetorial, nomós haluan vizibilidade internasional Komunidade nian. 

Nune’e, ha’u hein, katak siklu foun ida ne’ebé besik daudaun ona, bele aumenta mobilidade no hametin vínkulus entre ita-nia sidadaun sira; iha juventude ida ne’ebé mobiliza tomak hanesan verdadeiru pilar estratéjiku ba ita-nia futuru; no iha seguransa ekonómika, sosial no alimentar ne’ebé boot liu, ba ema hotu-hotu ne’ebé, iha ita-nia país ida-ida, fó moris ba CPLP.

Maibé, buat hirak-ne’e sei la posível se ita la hatene tau-matan hamutuk ba pás, proteje klima no prezerva ita-nia planeta. Tanba, laiha pás, laiha dezenvolvimentu. Laiha armonia klimátika, laiha futuru sustentável. No laiha planeta saudável, laiha uma ida ba ita-nia povu sira, nein legadu ida ne’ebé, ho dignidade, ita bele husik hela ba jerasaun futura CPLP.

Viva Komunidade CPLP!

Muitu obrigadu.
Kay Rala Xanana Gusmão

